Document ID: 32012D0031

DECIZIA DE PUNERE ÎN APLICARE A COMISIEI
din 21 decembrie 2011
de modificare a anexei I la Decizia 2007/275/CE privind listele de animale și produse care urmează să fie supuse controalelor la punctele de control la frontieră în conformitate cu Directivele 91/496/CEE și 97/78/CE ale Consiliului
[notificată cu numărul C(2011) 9517]
(Text cu relevanță pentru SEE)
(2012/31/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 4 alineatul (5),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (2), în special articolul 3 alineatul (5),
întrucât:
(1)
Directiva 91/496/CEE prevede efectuarea, de către statele membre, a unor controale veterinare pentru animalele provenite din țări terțe introduse în Uniune, în conformitate cu directiva respectivă.
(2)
Directiva 97/78/CE prevede controale veterinare pentru anumite produse de origine animală și anumite produse vegetale introduse în Uniune din țări terțe.
(3)
Directivele menționate prevăd că autoritățile vamale din statele membre nu vor autoriza importul în Uniune de animale sau de produse în cauză, decât dacă au fost efectuate controale veterinare cu rezultate satisfăcătoare la punctele de control la frontieră.
(4)
Decizia 2007/275/CE a Comisiei (3) prevede că animalele și produsele de origine animală enumerate în anexa I la decizia respectivă trebuie să fie supuse controalelor veterinare la punctele de control la frontieră în conformitate cu Directivele 91/496/CEE și 97/78/CE (denumite în continuare „controalele veterinare”).
(5)
Animalele și produsele care trebuie supuse controalelor veterinare trebuie să fie clar identificabile. În consecință, lista care figurează în anexa I la Decizia 2007/275/CE ar trebui să fie aliniată cu terminologia și referințele stabilite în Regulamentul (CE) nr. 1069/2009 al Parlamentului European și al Consiliului din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002 (Regulament privind subprodusele de origine animală) (4) și în Regulamentul (UE) nr. 142/2011 al Comisiei din 25 februarie 2011 de punere în aplicare a Regulamentului (CE) nr. 1069/2009 al Parlamentului European și al Consiliului de stabilire a unor norme sanitare privind subprodusele de origine animală și produsele derivate care nu sunt destinate consumului uman și de punere în aplicare a Directivei 97/78/CE a Consiliului în ceea ce privește anumite probe și produse care sunt scutite de la controalele sanitar-veterinare la frontieră în conformitate cu directiva menționată (5).
(6)
Lista din anexa I la Decizia 2007/275/CE prezintă animalele și produsele în conformitate cu Nomenclatura combinată (denumită în continuare „NC”), astfel cum se prevede în Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (6), ca o primă referință pentru selectarea loturilor care urmează să fie supuse controalelor veterinare.
(7)
Codurile NC prevăzute în respectivul regulament au fost actualizate de mai multe ori de la data adoptării Deciziei 2007/275/CE. Au fost aduse modificări considerabile codurilor NC pentru produsele de origine animală. În plus, anexa I la Regulamentul (CEE) nr. 2658/87, astfel cum a fost modificată prin Regulamentul (UE) nr. 1228/2010 al Comisiei (7), a introdus codurile NC pentru circulația de mărfuri specifice, cum ar fi mărfurile pentru aprovizionarea navelor. Deoarece aceste coduri NC s-ar putea referi la produse de origine animală, acestea ar trebui să fie adăugate la lista specificată în anexa I la Decizia 2007/275/CE.
(8)
Sistemul computerizat veterinar integrat (TRACES) al Uniunii, instituit prin Decizia 2004/292/CE a Comisiei din 30 martie 2004 privind punerea în aplicare a sistemului TRACES și de modificare a Deciziei 92/486/CEE (8) a identificat inițial animale și produse de origine animală prin poziții de patru cifre din cadrul NC. TRACES a fost ulterior actualizat și anumite animale și produse de origine animală pot fi identificate prin subpozițiile corespunzătoare de șase sau opt cifre din codurile NC, pentru a se evita erori de clasificare a mărfurilor. Referințele relevante din lista care figurează în anexa I la Decizia 2007/275/CE ar trebui să fie modificate în consecință.
(9)
Pentru anumite coduri NC, Decizia 2007/275/CE se referă numai la o parte din domeniul de aplicare al capitolului sau poziției relevante din NC. În astfel de cazuri, coloana (3) a listei stabilite în anexa I la decizia menționată anterior se referă la legislația veterinară aplicabilă a Uniunii și oferă detalii despre animale și produse care urmează să fie supuse controalelor veterinare. Ținând seama de terminologia și referințele prevăzute în Regulamentul (CE) nr. 1069/2009 și în Regulamentul (UE) nr. 142/2011, trimiterile respective din Decizia 2007/275/CE ar trebui să fie actualizate pentru a ține seama de legislația actuală a Uniunii.
(10)
Din motive de coerență a legislației Uniunii, lista care figurează în anexa I la Decizia 2007/275/CE ar trebui să fie actualizată pentru a se ține cont de modificările recente aduse codurilor NC și referințelor necesare menționate în coloana (3) a listei.
(11)
Lista stabilită în anexa I la Decizia 2007/275/CE ar trebui, așadar, să fie înlocuită cu lista din anexa la prezenta decizie. Prin urmare, Decizia 2007/275/CE ar trebui modificată în consecință.
(12)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa I la Decizia 2007/275/CE se înlocuiește cu text anexei la prezenta decizie.
Articolul 2
Prezenta decizie se aplică de la 1 ianuarie 2012.
Articolul 3
Prezenta decizie se adresează statelor membre.
Adoptată la Bruxelles, 21 decembrie 2011.

Labels: 3
17
6